ใช้เน็ตแบงก์ให้ปลอดภัย (6)
มิจฉาชีพที่จะหลอกฟิชชิ่งผู้ใช้อินเทอร์เน็ตแบงก์กิ้ง จะสร้างเว็บไซต์ที่หน้าตาคล้ายกับเว็บไซต์ที่เขาต้องการจะหลอกลวง
13 ส.ค. 2559

โดย...แบงก์กิ้ง
มิจฉาชีพที่จะหลอกฟิชชิ่งผู้ใช้อินเทอร์เน็ตแบงก์กิ้ง จะสร้างเว็บไซต์ที่หน้าตาคล้ายกับเว็บไซต์ที่เขาต้องการจะหลอกลวงเหยื่อ ซึ่งจะทำงานอย่างรวดเร็ว เริ่มจากการสร้างเว็บไซต์ โพสต์ลงไป จากนั้นก็ทำลายเว็บไซต์ทิ้งภายในเวลาเพียงไม่กี่วัน
แต่ความเหมือนที่มิจฉาชีพออนไลน์พวกนี้ใช้หลอกลวงเหยื่อ ก็ไม่ได้เหมือนของจริงไปเสียทุกอย่าง เพียงแต่เราในฐานะผู้ใช้บริการที่กำลังจะตกเป็นเหยื่อจะต้องเพิ่มความระมัดระวังและ รอบคอบในการพิจารณาหน้าตาของเว็บไซต์มากขึ้นสักหน่อย โดยจุดที่สำคัญๆ ในการพิจารณาว่า “จริง หรือ หลอก” ได้แก่
1.จดหมาย หรือข้อความจากธนาคาร (ถ้าจะมี) จะไม่ให้คลิกไปที่หน้าเว็บไซต์อื่น หรือคลิกปุ่มอะไรก็ตามก่อนที่จะกรอกข้อมูลส่วนตัว และในทางปฏิบัติแล้วธนาคารจะไม่มีจดหมายมาขอให้ลูกค้าเปิดเผยข้อมูล หรือขอให้ยืนยันข้อมูลใดๆ ทั้งสิ้น 2.URL หรือตัวหนังสือที่ปรากฏอยู่ในช่อง Address จะต้องขึ้นต้นด้วย https ไม่ใช่ http เหมือนเว็บไซต์ทั่วไป เพราะตัว s ที่ต่อท้าย http จะเป็นตัวที่แสดงว่า เว็บไซต์นี้ปลอดภัย และต้องเป็นชื่อเว็บไซต์ของสถาบันการเงินนั้น ซึ่งเว็บไซต์ปลอมมักจะเป็น ตัวเลข หรือเป็นชื่อเว็บไซต์ซ้อนสองครั้ง
เนื้อที่หมดแล้ว สัปดาห์หน้าจะคุยกันต่อเรื่อง เว็บไซต์จริงหรือหลอก